Diari Oficial de la Generalitat Valenciana


Sumari del DOGV 5672, del 03-01-2008 (2007/15903)

RESOLUCIÓ de 27 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Treball i Afers Socials a través del Institut de Majors i Serveis Socials - IMSERSO i la Generalitat, a través de la Conselleria d'Infraestructures i Transport, per al desenvolupament d'un programa d'accessibilitat en les línies regulars d'autobusos interurbans de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5672

Data del DOGV
:   03-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/15300


Data del document
:   27-12-2007

Organisme emissor
:   Conselleria de Presidència

Tipus de document
:   Resolució

Correcció d'errades

 Descriptors 

:   * Entitat Pública de Transport Metropolità de València
    * Conselleria Infraestructures i Transport
    * cooperació administrativa
    * transport públic
    * administració central
    * tercera edat
    * mitjans per a discapacitats

RESOLUCIÓ de 27 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Treball i Afers Socials a través del Institut de Majors i Serveis Socials - IMSERSO i la Generalitat, a través de la Conselleria d'Infraestructures i Transport, per al desenvolupament d'un programa d'accessibilitat en les línies regulars d'autobusos interurbans de la Comunitat Valenciana. [2007/15163]  
El Ministeri de Treball i Afers Socials a través del Instituto de Mayores y Servicios Sociales - IMSERSO i la Generalitat, a través de la conselleria d'Infraestructures i Transport han subs crit, després de la tramitació prèvia reglamentària, el 16 de novembre de 2007, el conveni de col·laboració per al desenvolupament d'un programa d'accessibilitat en les línies regulars d'autobusos interurbans de la Comunitat Valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 1622/2007, i que figura com a annex d'esta resolució.  
València, 27 de desembre de 2007.- El director general de Relacions amb Les Corts i Secretariat del Consell: Ángel Mompó Romero.  
Conveni de col·laboració entre el Ministeri de Treball i Afers Socials a través de l'Institut de Majors i Servicis Socials -IMSERSO-, i la Generalitat a través de la conselleria d'Infraestructures i Transport, per al desenvolupament d'un Programa d'accessibilitat en les línies regulars d'autobusos interurbans de la Comunitat Valenciana.  
Madrid, de de 2007  
D'una banda, Natividad Enjuto García, directora general de l'Institut de Majors i Servicis Socials (IMSERSO), nomenada per Reial Decret 992/2007, de 13 de juliol, i en virtut del que establix l'article 6 i la disposició addicional tretzena de la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992, modificada per Llei 4/1999, de 13 de gener.  
D'una altra, Mario Flores Lanuza, conseller d'Infraestructures i Transport de la Generalitat, d'acord amb l'atribució legal de competències que li atorga la Llei 5/1983, de 30 de desembre, de Consell, modificada per la Llei 12/2007, de 20 de març, i facultat per mitjà de l'Acord del Consell de ...... de ................. de 2007.  
E x p o s e n  
I  
L'Estat, d'acord amb el que establix l'article 149.1.17é de la Constitució, té competència exclusiva per a establir la legislació bàsica i el règim econòmic de la Seguretat Social, i la Comunitat Valenciana, de conformitat amb el que s'ha establit en l'Estatut d'Autonomia, aprovat per la Llei Orgànica 5/1982, d'1 de juliol, té atribuïda la competència exclusiva en matèria de promoció i ajuda a la tercera edat, emigrants, persones amb discapacitat i altres grups o sectors necessitats protecció especial i, en els termes que establisquen les lleis i les normes reglamentàries que en el desplegament de la seua legislació dicte l'Estat, la funció executiva en matèria de les prestacions i servicis socials del Sistema de Seguretat Social.  
II  
El Ministeri de Treball i Afers Socials, a través de l'Institut de Majors i Servicis Socials (IMSERSO), en resposta a la demanda presentada pels col·lectius de persones amb mobilitat reduïda, persones majors i persones discapacitades, i atesa la necessitat urgent de dur a terme l'adaptació del transport públic al nostre país, de conformitat amb el que establix la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat (LIONDAU), i tenint en compte, a més, el que establix l'article 8 del Reial Decret 1226/2005, de 13 d'octubre, pel qual s'establix l'estructura orgànica i funcions de l'IMSERSO, desitja promoure i potenciar actuacions que contribuïxen a la implantació de transports públics adaptats a les necessitats del sector de població indicat anteriorment, i es tracta, al mateix temps, de proporcionar una millor qualitat de vida per a tots els ciutadans.  
L'IMSERSO desenvolupa accions relatives a l'accessibilitat en el transport pel que fa a les regions d'objectiu 1, en el marc de les accions complementàries FEDER al programa operatiu de lluita contra la discriminació del FSE, durant el període de 2000 al 2006.  
III  
Per la seua banda, l'Estatut d'Autonomia de la Comunitat Valenciana establix en l'article 49.15 la seua competència exclusiva en matèria del transport terrestre per carretera l'itinerari del qual es desenvolupe íntegrament en el territori de la Comunitat Valenciana.   
  
\*\*\*\*\*\*\*\*\*\*\*\*\*\*\*  
IV  
Entre les línies d'actuació de la Generalitat es troba la millora de la qualitat dels servicis de transport a tots els usuaris del sistema, sense distinció respecte a les seues condicions personals de mobilitat, cosa que va portar a la promulgació de la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació, publicada en el DOGV, de 7 de maig de 1998, que establix mesures diverses per a afavorir l'accessibilitat dels transports públics.  
Per a impulsar la incorporació del material mòbil adequat a les exigències de mobilitat referides, la conselleria d'Infraestructures i Transport de la Generalitat, en la seua convocatòria de 2007, publicada per mitjà l'Orde de 24 d'abril de 2007 (DOCV de 10 de maig) establix els requisits perquè els autobusos siguen plenament accessibles.  
Amb este motiu, l'IMSERSO i la Generalitat Valenciana acorden formalitzar un conveni de col·laboració per a desenvolupar, al 2007, actuacions dirigides a la promoció de l'accessibilitat en el dit transport. Este conveni s'acomodarà a les següents   
C l à u s u l e s  
Primera. Objecte  
El present conveni té com a objecte desenvolupar, durant l'any 2007, un projecte dirigit a oferir solucions accessibles en el transport públic de viatgers per carretera en àrees de la Comunitat Valenciana en què es presten servicis vinculats a concessions de titularitat de la conselleria d'Infraestructures i Transport.  
Segona. Aportacions  
Les aportacions per al desenvolupament del present conveni es produiran d'acord amb la distribució següent:  
Este pla de finançament s'ajusta a la normativa comunitària en vigor, i l'IMSERSO assumirà l'aportació de les quanties de FEDER, les quals li seran reemborsades en funció de la presentació de justificació de la despesa.  
El Ministeri de Treball i Afers Socials, a través de l'IMSERSO, contribuirà al programa descrit amb una aportació total, per a l'exercici 2007, de cent setanta mil euros (170.000 €.), a càrrec de l'aplicació 50.45.219.0 del pressupost de despeses i dotacions de l'IMSERSO per a 2007. En esta quantitat està integrada la seua quota i l'import corresponent a l'aportació assignada a FEDER en el quadre anterior. Este total s'abonarà a la firma del present conveni a la conselleria d'Infraestructures i Transport de la Generalitat.  
Per la seua banda, la Generalitat participarà en este projecte amb una aportació total de trenta mil euros (30.000 €), inclosos en els pressupostos que a càrrec del capítol VII del programa 513.30, Ordenació i Coordinació del Transport Terrestre, del pressupost de la conselleria d'Infraestructures i Transport de 2007, es destinen a la convocatòria d'ajudes esmentada en la part expositiva IV per a la millora de la flota adscrita a servicis regulars de transport públic de la seua titularitat (línia pressupostària T0816000, millora de la qualitat de l'oferta de transport públic de viatgers i mercaderies).  
Tercera. Finalitat de les aportacions  
Les quantitats aportades per les institucions col·laboradores seran destinades a finançar l'establiment en els vehicles dels dispositius tècnics d'accessibilitat arreplegats en l'Annex VII de la Directiva 2001/85, en els termes que s'indiquen en la convocatòria d'ajudes publicat el 2007 per la conselleria d'Infraestructures i Transport de la Generalitat.  
Els autobusos que s'adquirisquen hauran de reunir les característiques apropiades a la finalitat d'este projecte, d'acord amb la normativa vigent, i les arreplegades en la Llei 1/1998, de 5 de maig, de la Generalitat Valenciana, d'accessibilitat i supressió de barreres arquitectòniques, urbanístiques i de la comunicació.  
En tot cas, les característiques tècniques dels vehicles hauran de complir, almenys, allò que conté la Directiva 2001/85/CE, de 20 de novembre de 2001, el contingut essencial de la qual s'inclou com a Annex I.  
Quarta. Convocatòria d'ajudes  
La conselleria d'Infraestructures i Transport ha realitzat la corresponent convocatòria pública d'ajudes a les empreses concessionàries de servicis regulars de transport públic de viatgers per carretera, publicada mitjançant l'Orde de 24 d'abril de 2007 (DOCV de 10 de maig), a la qual podran accedir en els termes exigits en la dita orde, les empreses interessades a substituir o ampliar la seua flota actual de transport per vehicles plenament accessibles de conformitat amb el que establix el present conveni de col·laboració.  
A l'hora d'analitzar les peticions que es formulen en la convocatòria pública, es tindran en compte les especificacions tècniques establides en l'orde de convocatòria de la conselleria d'Infraestructures i Transport de la Generalitat.  
Les ajudes objecte del present conveni, així com les empreses beneficiàries d'estes estaran sotmeses a les previsions del Text Refós de la Llei d'Hisenda Pública de la Generalitat Valenciana (Decret Legislatiu de 26 de juny de 1991) i la seua normativa de desplegament com el que establix la Llei 38/2003, de 17 de novembre, General de Subvencions, i al que s'hi dispose d'acord amb el sistema de prelació de normes que esta establix.  
Cinquena. Comissió de seguiment  
Es crearà una comissió de seguiment d'este conveni com a òrgan mixt de vigilància i control, constituïda per dos representants de la Comunitat Valenciana i dos representants de l'IMSERSO, i dos representants de la Delegació de Govern .  
Esta comissió serà presidida alternativament, i per trimestre, per un dels representants de l'IMSERSO o per un de la Comunitat Valenciana.  
Serà objectiu permanent de la comissió de seguiment vetlar per l'adequat compliment dels fins previstos en el conveni, i resoldre els problemes d'interpretació i compliment que puguen plantejar-se.  
La comissió de seguiment es reunirà a instàncies de qualsevol de les parts totes les vegades que es considere necessari, fonamentalment per a:  
Conéixer el procediment d'adjudicació de les ajudes objecte d'este conveni.  
Sol·licitar, si es considera oportú, que el Centre Estatal d'Autonomia Personal i Ajudes Tècniques (CEAPAT) de l'IMSERSO comprove que les condicions exigides als vehicles són adequades.  
Sisena. Obligacions de les empreses concessionàries  
Per a aconseguir els objectius d'este projecte, les empreses concessionàries del servici que reben les ajudes i subvencions previstes en el present conveni de col·laboració es comprometran a mantindre els vehicles subvencionats durant un període mínim de cinc anys exclusivament al servici de la concessió i dins de l'àmbit geogràfic de la Comunitat Valenciana, en les mateixes condicions tècniques i d'accessibilitat exigides.  
Les empreses concessionàries que participen en el projecte es comprometran a incorporar en un lloc visible dels vehicles una referència expressa a la col·laboració de la conselleria d'Infraestructures i Transport de la Generalitat i del Ministeri de Treball i Afers Socials en l'oferta d'esta solució de transport accessible.   
En el cas de finançament amb fons FEDER, de conformitat amb el que establix el Reglament (CE) 1159/2000 haurà de fer-se referència de forma expressa a la participació financera del Fons Europeu de Desenvolupament Regional.  
Setena. Reintegrament ajudes  
En el cas que les aportacions rebudes siguen destinades a fins diferents dels establits en este conveni o no s'apliquen en les condicions determinades, seran revocades, amb la proposta prèvia de la Comissió de Seguiment, i l'empresa perceptora vindrà obligada a reintegrar les quantitats rebudes incrementades amb l'interés legal dels diners (interés de demora) en la quantia fixada en l'article 17 de la Llei 47/2003, de 26 de novembre, General Pressupostària Estes quantitats es distribuiran proporcionalment als recursos econòmics aplicats en este projecte, entre la Generalitat i l'IMSERSO.  
Huitena. Justificació de despeses  
La conselleria d'Infraestructures i Transport justificarà al Ministeri de Treball i Afers Socials, a través de l'IMSERSO, les quantitats entregades a cada empresa concessionària, acreditar documentalment la destinació d'estes per mitjà de la presentació, en el termini i en la forma establits en la normativa d'aplicació, d'una memòria del desenvolupament del projecte, dels documents acreditatius de la despesa efectuada i les factures de les empreses venedores. Estos documents es presentaran en original o en còpia compulsada.  
La dita justificació haurà de presentar-se abans del dia 31 d'octubre de 2008.  
D'altra banda, el seguiment i la justificació de les obres s'efectuarà, d'acord amb el que s'ha estipulat en el Reglament (CE) 1260/1999, pel qual s'establixen les disposicions generals sobre els fons estructurals. Els documents de justificació consistiran en la presentació dels documents següents, per part de la Generalitat:  
Certificat de la Comunitat Autònoma relatiu a l'adquisició del vehicle accessible.  
Expedient complet acreditatiu de l'adquisició o adaptació per les empreses transportistes dels vehicles objecte de la subvenció, integrat pels documents següents:  
Memòria expressiva de la valoració de les ofertes sol·licitades a diferents proveïdors, de l'elecció realitzada entre les ofertes presentades i, si és el cas, de la motivació de l'elecció quan esta no recaiga en la proposta econòmica més avantatjosa.  
Contracte de compra, si és el cas.  
Factures corresponents segellades i firmades.  
Document acreditatiu de la realització del pagament del preu (extracte bancari, orde de transferència...) a l'empresa subministradora dels vehicles o encarregada de la seua adaptació.  
Les factures i els documents probatoris de valor equivalent que sustente l'emissió d'este certificat hauran de conservar-se durant un període de cinc anys, i es garantix una pista d'auditoria suficient, en compliment del que establix el Reglament (CE) 438/2001, en el qual es regulen els sistemes de gestió i control de les ajudes atorgades a càrrec dels fons estructurals.  
Novena. Reintegrament de romanents  
En el cas que quedaren romanents una vegada efectuada la liquidació de l'aportació de l'IMSERSO a les ajudes objecte del present conveni, la Generalitat Valenciana procedirà a la immediata devolució a l'IMSERSO de la quantitat que li corresponga, d'acord amb una distribució dels dits romanents, proporcional als recursos econòmics aplicats en este projecte, entre la Generalitat Valenciana i l'IMSERSO.  
Deu. Vigència  
Este conveni, que produirà efectes a partir de la data de la seua firma, esgotarà la seua vigència el dia 31 de desembre de 2007. No obstant això, es podrà prorrogar la seua vigència per períodes anuals sempre que les parts que intervenen així ho acorden de forma expressa amb anterioritat al terme de la seua vigència, després dels informes i els tràmits previs preceptius, i en la condició que existisca crèdit adequat i suficient en el pressupost de l'exercici corresponent.  
Onze. Resolució per incompliment  
Serà causa de resolució del present conveni l'incompliment, per qualssevol de les parts que intervenen, de les obligacion s essencials contingudes en les clàusules, i s'entenen per essencials les referides als àmbits subjectiu i material del conveni, a les tècniques de col·laboració i als compromisos de finançament.  
Dotze. Modificació o denúncia  
Qualsevol de les parts podrà proposar la modificació o denunciar el conveni, i ho comunicarà per escrit a les altres parts amb una antelació, almenys, de dos mesos a la data en què es done per acabat.  
Tant en un cas com en qualsevol altre, s'hauran de concloure els treballs iniciats a l'empara del present instrument de col·laboració.  
Tretze. Naturalesa i règim jurídic  
Este conveni es troba exclòs de l'àmbit d'aplicació de la Llei de Contractes de les Administracions Públiques, en virtut del que establix l'article 3.1.c) del seu Text Refós, aprovat per Reial Decret Legislatiu 2/2000, de 16 de juny. No obstant això, els principis de la dita llei sí que s'aplicaran per a resoldre els dubtes i les llacunes que es puguen plantejar, tal com establix l'article 3.2 del mencionat text legal.  
El seu règim jurídic està regulat en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'Acord del Consell de Ministres de 2 de març de 1990, sobre convenis de col·laboració entre l'administració de l'Estat i les comunitats autònomes.  
Així mateix, este conveni de col·laboració no generarà, en cap cas, cap relació laboral entre l'IMSERSO i els professionals que duguen a terme l'execució de les activitats que constituïxen el seu objecte.  
Catorze. Jurisdicció competent   
La Jurisdicció Contenciosa Administrativa de la Comunitat Valenciana serà la competent per a resoldre les qüestions litigioses que pogueren suscitar-se entre les parts en el desenvolupament del present conveni, donada la naturalesa administrativa d'este.  
Com a prova de conformitat amb tot el que s'ha exposat anteriorment, les parts que intervenen firmen el present conveni en tres exemplars, a un sol efecte, al lloc i en la data assenyalats en l'encapçalament.  
Pel Ministeri de Treball i Afers Socials. Natividad Enjuto García  
Per la conselleria d'Infraestructures i Transport. Mario Flores Lanuza  
A N N E X I  
Condicions bàsiques d'accessibilitat  
Autobusos interurbans  
(suburbans)  
Classe II  
Madrid, 2007  
Autobusos interurbans - suburbans  
1. Ambet d'aplicació  
Les presents condicions bàsiques d'accessibilitat s'aplicaran als vehicles de carretera, vehicles per al transport interurbà-suburbà col·lectiu i de capacitat superior a nou places, inclòs el conductor.  
Per a estos vehicles, autobusos interurbans, de classe II, serà obligat el compliment de la Directiva 2001/85/CE, del Parlament Europeu i del Consell, de 20 de novembre de 2001, i, per tant, el seu annex VII, Requisits per als dispositius tècnics que faciliten l'accés als viatgers amb mobilitat reduïda.  
2. Autobusos interurbans de pis baix  
2.1. Definició  
S'entén per autobús de pis baix, classe II, aquell a què els passatgers poden accedir sense que existisca cap escaló, almenys per dos de les seues portes de servici. Almenys el 35% de la superfície disponible per a viatgers de peu (o de la seua secció davantera, en el cas dels vehicles articulats) constituïx una superfície plana sense escalons.  
Classe II: vehicles destinats principalment al transport de viatgers asseguts i dissenyats per a permetre el transport de viatgers de peu, però només en el corredor o en una zona que no sobrepasse l'espai previst per a dos seients dobles.  
2.2. Alçària  
L'alçària des de la calçada al pis de l'autobús, almenys, per les portes mencionades, no ha de ser major de 350 mm. Esta altura es mesurarà amb el vehicle en posició normal de marxa, sense estar el sistema d'inclinació (Kneeling) activat.  
2.3. Dimensions  
Ha d'haver-hi una superfície lliure de seients amb capacitat per a allotjar, almenys, un passatger en cadira de rodes, el rectangle que forma esta superfície, es col·locarà al costat major paral·lel a l'eix longitudinal del vehicle. En esta superfície no podrà existir cap escaló ni cap altre obstacle.   
La superfície d'allotjament per a una cadira de rodes ha de tindre unes dimensions mínimes de:  
- Longitud: 1.300 mm  
- Amplària: 800 mm  
2.4. Ubicació  
El passatger amb cadira de rodes haurà de col·locar-se, en la superfície mencionada, mirant cap a la part posterior de l'autobús i paral·lel al lateral del vehicle, mai en posició transversal respecte a l'eix longitudinal d'este.  
2.5. Condicions del viatge  
La persona amb cadira de rodes viatjarà amb els frens aplicats o les bateries desconnectades en el cas que siga elèctrica i haurà de poder recolzar esquena i cap en un respatler o mampara encoixinada.  
Una alçària mínima de 1.300 mm (per a recolzar l'esquena i el cap), i una amplària de 300 mm, (perquè la cadira es puga aproximar entre les seues rodes posteriors), poden servir com a orientació per a les dimensions de la mampara.  
Estes mesures estan pensades perquè no es requerisca cap mecanisme de fixació o de retenció de la cadira de rodes, si bé serà necessari poder disposar d'un cinturó de retenció de l'ocupant.  
En l'espai reservat al passatger amb cadira de rodes i en el lateral del vehicle, s'indicarà amb un pictograma o cartell indicador, que esta persona ha de viatjar amb els frens aplicats o les bateries desconnectades i la posició correcta del passatger.  
2.6. Subjecció  
En l'espai reservat per a passatgers amb cadira de rodes, s'instal·larà en el lateral del vehicle una barra horitzontal a una alçària sobre el pis compresa entre 800 i 900 mm, separada del lateral, almenys, 40 mm i diàmetre comprés entre 30/40 mm.  
2.7. Mobilitat interior  
L'itinerari des de la porta d'accés dels passatgers amb cadira de rodes, fins a l'espai reservat, serà practicable per a estos passatgers. Per tant, en este itinerari no podrà existir cap escaló o qualsevol obstacle i tindre una amplària mínima de pas de 800 mm.  
2.8. Sol·licitud de parada  
La sol·licitud de parada es confirmarà de forma sonora i visual.  
S'instal·larà en l'interior, en l'espai reservat per a passatgers amb cadira de rodes un polsador de sol·licitud de parada, a una alçària sobre el pis entre 700/900 mm, que indicarà al conductor que un passatger d'estes característiques vol eixir de l'autobús.  
En l'exterior del vehicle, a la dreta o a l'esquerra de la porta d'accés per a passatgers amb cadira de rodes, s'instal·larà un polsador a una alçària des de la calçada compresa entre 700/900 mm.  
Estos polsadors estaran senyalitzats amb el símbol internacional d'accessibilitat (ASF-8813 i UNE 26302), el pictograma interior pot al seu torn servir com a indicador de reserva de l'espai.  
El conductor ha de rebre un senyal clar i inequívoc que estos polsadors han sigut utilitzats.  
Amb caràcter general, tots els polsadors de sol·licitud de parada seran d'un color que contraste amb la superfície a què estiguen fixats i hauran de poder ser accionats amb la palma de la mà.  
2.9. Accessos  
L'amplària lliure de la porta d'accés dels passatgers amb cadira de rodes ha de ser major o igual a 1.000 mm. Si hi ha en esta una barra central, almenys per un dels costats haurà d'haver-hi un espai lliure de 800 mm.  
Serà imprescindible dotar el vehicle de rampa motoritzada o elevador i sistema d'inclinació (Kneeling) per a facilitar l'accés a les persones amb mobilitat reduïda.  
2.10. Rampa  
La rampa només podrà funcionar quan el vehicle estiga parat i hi haurà un dispositiu que impedisca la marxa del vehicle fins que esta estiga replegada.  
Sempre que la rampa estiga en moviment, la corresponent porta estarà tancada fins que acabe l'operació de desplegament o replegament.  
Els moviments de desplegament i replegament hauran d'anar acompanyats de senyals lluminosos i sonors d'avís.  
El pas des de la rampa a l'interior del vehicle no tindrà canvis severs de pendent i s'evitaran ressalts en el punt on s'unixen la rampa i el pis en el llindar de la porta.  
L'extensió de la rampa en sentit horitzontal estarà protegida per mitjà d'un dispositiu de seguretat, detector de cos estrany. En cas d'activar-se el dispositiu, la rampa es detindrà immediatament.  
En cas d'avaria la rampa es podrà estendre i arreplegar de forma manual.  
Les dimensions mínimes de la rampa seran de 800 mm d'amplària i 1000 mm de llargària.  
La càrrega estàtica mínima capaç de suportar, recolzada esta en el sòl, serà de 300 kg.  
Les vores externes de la rampa portaran unes bandes reflectores de colors roig i blanc.  
Les vores externes estaran arredonides amb un radi no inferior a 2,5 mm. Els cantells s'arredoniran amb un radi no inferior a 5 mm.  
2.11. Sistema d'inclinació  
Respecte al sistema d'inclinació, s'instal·larà un dispositiu de seguretat que evite que el vehicle en descendir danye alguna part del cos de qualsevol persona.   
2.12. Barres i agafadors  
Es disposarà una trama completa de barres i agafadors, sense zones en què existisquen dificultats per a agafar-se.  
El seu sistema d'ancoratge i tipus de material hauran d'evitar oscil·lacions.  
La superfície de barres, agafadors i muntants de subjecció i ajuda en la progressió interior, haurà de ser d'un material antilliscant i color que contraste amb el seu entorn.  
El diàmetre de les barres i dels agafadors estarà comprés entre 30/40 mm, en cas que no siga circulars, la secció serà igual o funcionalment equivalent.   
S'hauran de fixar en els dos costats de les portes de servici barres i/o agafadors.  
2.13. Seients reservats  
Almenys dos seients pròxims a la porta d'accés estaran reservats a PMR no usuaris de cadires de rodes, i es senyalitzaran amb el pictograma definit per la Norma UNE 26559.  
Estos seients no podran estar en els passos de rodes per l'excessiva alçària.  
S'instal·laran agafadors en les seues proximitats per a ajuda en les operacions de seure's / alçar-se i subjecció, així com un polsador de sol·licitud de parada.  
El polsador se situarà a una alçària, respecte al pis del vehicle, compresa entre 700/900 mm, de color que contraste amb el de la superfície on estiga fixat i podrà ser accionat amb la palma de la mà sense necessitat alçar-se del seient.  
Si hi ha recolzabraços seran abatibles.  
És recomanable que estos seients siguen de color diferent de la resta, per a així accentuar el sentit de reserva.  
2.14. Gos pigall  
Es farà referència per mitjà de pictograma, en lloc visible per a tots els passatgers, l'acceptació que les persones cegues poden viatjar acompanyades de gos pigall.   
2.15. Paviment  
El pis del vehicle serà de materials que no produïsquen reflexos i serà no lliscant tant en sec com en mullat.  
Si l'autobús és de tipus articulat, el paviment corresponent a l'articulació, tindrà un alt contrast en textura i color en relació amb les àrees de paviment adjacents.  
2.16. Informació per a passatgers discapacitats sensorials  
a) Informació exterior  
Es disposarà d'un avisador acústic i lluminós als voltants de la porta de servici d'entrada a fi de facilitar la localització d'esta.  
És molt recomanable que este avisador acústic puga indicar per mitjà de veu gravada o amb qualsevol altra tècnica el nombre o línia de l'autobús.  
b) Informació interior  
Es disposarà d'un dispositiu que de forma visual i sonora informe sobre:  
Parada sol·licitada.  
Denominació de la pròxima parada.  
2.17. Condicionament exterior  
El símbol internacional d'accessibilitat, ja mencionat, es fixarà en la part frontal dreta de l'autobús de forma que les persones amb mobilitat reduïda siguen capaces de reconéixer el vehicle accessible. La grandària mínim del símbol serà de 20 x 20 cm.  
La porta que tinga dispositius d'accés per a les persones amb cadira de rodes, se senyalitzaran en la part exterior i en la interior amb el mencionat logotip d'accessibilitat.  
L'autobús disposarà en el seu exterior de tres rètols on es col·loque el nombre que l'identifica i la línia a què correspon. L'un en la part frontal, un altre en la posterior i el tercer en el lateral dret segons el sentit de la marxa.  
La grandària mínima del nombre o lletra d'identificació de la línia serà, almenys en els rètols de la part frontal i posterior, de 250 mm corresponent a la distància perceptiva de 10 m, en el rètol del lateral dret la grandària mínima serà de 140 mm, corresponent a la distància perceptiva de 5 m.  
El contrast s'obtindrà amb la superfície en colors clars i els caràcters en colors foscos. Es tindrà en compte que els contrastos causen enlluernaments, com succeïx entre el blanc i el negre.  
2.18. Condicionament interior  
A l'interior, la línia de la vora del paviment d'accés i la vora dels escalons, si és el cas, se senyalitzaran en tota la seua longitud amb una franja de 3 a 5 cm d'amplària i color fortament contrastat en relació amb la resta del paviment.  
La informació en els plafons lluminosos interiors haurà de posseir caràcters gràfics la grandària d'estos ha de ser, almenys, de 84 mm, corresponent a la distància perceptiva de 3 m.  
3. Autobusos interurbans amb escalons  
Els autobusos que per distints motius (itineraris o longitud inferior a 9 m) no poden ser de pis baix, han de complir:  
3.1. Dimensions  
Ha d'haver-hi una superfície lliure de seients amb capacitat per a allotjar almenys un passatger amb cadira de rodes, el rectangle que forma esta superfície, es col·locarà al costat major paral·lel a l'eix longitudinal del vehicle. En esta superfície no podrà existir cap escaló ni qualsevol altre obstacle.   
La superfície d'allotjament per a una cadira de rodes ha de tindre unes dimensions mínimes de:  
- Longitud: 1.300 mm  
- Amplària: 800 mm  
3.2. Ubicació  
El passatger amb cadira de rodes s'haurà de col·locar, en la superfície mencionada, mirant cap a la part posterior de l'autobús i paral·lel al lateral del vehicle, mai en posició transversal respecte a l'eix longitudinal d'este.  
3.3. Condicions del viatge  
La persona amb cadira de rodes viatjarà amb els frens aplicats o les bateries desconnectades en el cas que siga elèctrica i haurà de poder recolzar l'esquena i el cap en un respatler o mampara encoixinada.  
Una alçària mínima de 1.300 mm (per a recolzat el cap) i una amplària de 300 mm (perquè la cadira puga aproximar-se entre les seues rodes posteriors), poden servir com a orientació per a les dimensions de la mampara.  
Estes mesures estan pensades perquè no es requerisca cap mecanisme de fixació o retenció de la cadira de rodes, si bé serà necessari disposar d'un cinturó de retenció de l'ocupant.  
En l'espai reservat al passatger amb cadira de rodes i en el lateral del vehicle, s'indicarà amb un pictograma o cartell indicador, que esta persona ha de viatjar amb els frens aplicats o les bateries desconnectades, en el cas que siga elèctrica, i la posició correcta del passatger.  
3.4. Subjecció  
En l'espai reservat per a passatgers amb cadira de rodes, s'instal·larà en el lateral del vehicle una barra horitzontal a una alçària sobre el pis compresa entre 800 i 900 mm, separada del lateral almenys 40 mm i diàmetre comprés entre 30/40 mm.  
3.5. Mobilitat interior  
L'itinerari des de la porta d'accés dels passatgers amb cadira de rodes fins a l'espai reservat serà practicable per a estos passatgers. Per tant, en este itinerari no podrà existir cap escaló o qualsevol obstacle i tindre un amplària mínima de pas de 800 mm.  
3.6. Sol·licitud de parada  
La sol·licitud de parada es confirmarà de forma sonora i visual.  
S'instal·larà en l'interior, en l'espai reservat per a passatgers amb cadira de rodes un polsador de sol·licitud de parada, a una alçària sobre el pis entre 700/900 mm, que indicarà al conductor que un passatger d'estes característiques vol eixir de l'autobús.  
En l'exterior del vehicle, a la dreta o a l'esquerra de la porta d'accés per a passatgers amb cadira de rodes, s'instal·larà un polsador a una alçària des de la calçada compresa entre 700/900 mm.  
Estos polsadors estaran senyalitzats amb el símbol internacional d'accessibilitat (VMF-6877 i UNE 26176), el pictograma interior pot al seu torn servir com a indicador de reserva de l'espai.  
El conductor ha rebre un senyal clar i inequívoc que estos polsadors han sigut utilitzats.  
Amb caràcter general, tots els de sol·licitud de parada seran d'un color que contraste amb la superfície a què estiguen fixats i hauran de poder ser accionats amb la palma de la mà.  
3.7. Accessos  
L'amplària lliure de la porta d'accés dels passatgers amb cadira de rodes ha de ser major o igual a 1.000 mm. Si hi ha en esta una barra central, almenys per un dels costats haurà d'existir un espai lliure de 800 mm.  
Serà imprescindible dotar el vehicle plataforma elevadora i sistema d'inclinació (Kneeling) per a facilitar l'accés a les persones amb mobilitat reduïda.  
3.8. Plataforma elevadora  
La plataforma elevadora només podrà funcionar quan el vehicle estiga parat. No serà possible posar en marxa el vehicle si la plataforma no està en posició de repòs, replegada a l'interior del vehicle.  
Quan la plataforma es pose en funcionament, es posarà en marxa automàticament un dispositiu que evite que la cadira de rodes se n'isca.  
Els moviments de desplegament i replegament hauran d'anar acompanyats de senyals lluminosos i sonors d'avís.  
El sistema d'accionament es concebrà de forma que, si deixa d'accionar-se, el moviment de la plataforma es detindrà immediatament i serà possible iniciar sense demora el moviment en qualsevol sentit.  
Les zones no visibles a l'operador, que amb el moviment de la plataforma puguen immobilitzar o xafar, s'han de protegir amb algun dispositiu de seguretat. Quan un d'estos dispositius actue, la plataforma es detindrà immediatament i serà possible iniciar sense demora el moviment en qualsevol sentit.  
En cas d'avaria es podrà accionar de forma manual.  
Les dimensions mínimes seran de 800 mm d'amplària i 1200 mm de llargària.  
La capacitat mínima de càrrega serà de 300 kg.  
3.9. Sistema d'inclinació  
S'instal·larà un dispositiu de seguretat que evite que el vehicle, en baixar-ne, danye alguna part del cos de qualsevol persona.   
3.10. Barres i agafadors  
Es disposarà una trama completa de barres i agafadors, sense zones on hi haja dificultats per a agafar-se.  
El seu sistema d'ancoratge i tipus de material hauran d'evitar oscil·lacions.  
La superfície de barres, agafadors i muntants de subjecció i ajuda en la progressió interior, haurà de ser d'un material antilliscant i color que contraste amb el seu entorn.  
El diàmetre de les barres i dels agafadors estarà comprés entre 30/40 mm, en cas que no siga circulars, la secció serà igual o funcionalment equivalent.   
S'hauran de fixar al dos costats de les portes de servici barres i/o agafadors.  
3.11. Seients reservats  
Almenys dos seients pròxims a la porta d'accés estaran reservats a PMR no usuaris de cadires de rodes, i se senyalitzaran amb el pictograma definit per la norma UNE 26556.  
Estos seients no podran estar en els passos de rodes per l'excessiva alçària.  
S'instal·laran agafadors en les seues proximitats per a ajuda en les operacions de seure's / alçar-se i subjecció, així com un polsador de sol·licitud de parada.  
El polsador se situarà a una alçària, respecte al pis del vehicle, compresa entre 700/900 mm, de color que contraste amb el de la superfície on estiga fixat i podrà ser accionat amb la palma de la mà sense necessitat alçar-se del seient.  
Si hi ha recolzabraços seran abatibles.  
És recomanable que estos seients siguen de color diferent de la resta, per a així accentuar el sentit de reserva.  
3.12. Gos pigall  
Es farà referència per mitjà de pictograma, en lloc visible per a tots els passatgers, l'acceptació que les persones cegues poden viatjar acompanyades de gos pigall.  
3.13. Paviment  
El pis del vehicle serà de materials que no produïsquen reflexos i serà no lliscant tant en sec com en mullat.  
Si l'autobús és de tipus articulat, el paviment corresponent a l'articulació, tindrà un alt contrast en textura i color en relació amb les àrees de paviment adjacents.  
3.14. Informació per a passatgers discapacitats sensorials  
a) Informació exterior  
Es disposarà d'un avisador acústic i lluminós als voltants de la porta de servici d'entrada a fi de facilitar la localització d'esta.  
És molt recomanable que este avisador acústic puga indicar per mitjà de veu gravada o amb qualsevol altra tècnica el nombre o línia de l'autobús.  
b) Informació interior  
Es disposarà d'un dispositiu que de forma visual i sonora informe sobre:  
- Parada sol·licitada.  
- Denominació de la pròxima parada.  
3.15. Condicionament exterior  
El símbol internacional d'accessibilitat, ja mencionat, es fixarà en la part frontal dreta de l'autobús de forma que les persones amb mobilitat reduïda siguen capaces de reconéixer el vehicle accessible. La grandària mínim del símbol serà de 20 x 20 cm.  
La porta que tinga els dispositius d'accés per a les persones en cadira de rodes se senyalitzaran en la part exterior i en la interior amb el mencionat logotip d'accessibilitat.  
L'autobús disposarà en el seu exterior de tres rètols on es col·loque el nombre que l'identifica i la línia a què correspon. L'un en la part frontal, un altre en la posterior i el tercer en el lateral dret segons el sentit de la marxa.  
La grandària mínima del nombre o lletra d'identificació de la línia serà, almenys en els rètols de la part frontal i posterior, de 250 mm, corresponent a la distància perceptiva de 10 m, en el rètol del lateral dret la grandària mínima serà de 140 mm, corresponent a la distància perceptiva de 5 m.  
El contrast s'obtindrà amb la superfície en colors clars i els caràcters en colors foscos. Es tindrà en compte que els contrastos causen enlluernaments, com succeïx entre el blanc i el negre.  
3.16. Condicionament interior  
A l'interior, la línia de la vora del paviment d'accés i la vora dels escalons, si és el cas, se senyalitzaran en tota la seua longitud amb una franja de 3 a 5 cm d'amplària i color fortament contrastat en relació amb la resta del paviment.  
La informació en els plafons lluminosos interiors hauran de posseir caràcters gràfics la grandària d'estos siga, almenys, de 84 mm, corresponent a la distància perceptiva de 3 m.  
3.17. Escalons  
L'alçària del primer escaló, l'estrep, des del paviment a una de les portes de servici, no excedirà de 250 mm, i estarà el vehicle en orde de marxa. Esta alçària es podrà aconseguir amb el sistema d'inclinació activat o amb algun escaló escamotejable.  
La resta d'escalons, si n'hi ha, tindran una alçària compresa entre 120 mm i 225 mm (les alçàries diferiran com a màxim 20 mm entre si).  
Les contrapetges del primer i últim escaló estaran senyalitzades per mitjà de bandes fotoluminiscents i d'un color que contraste amb la superfície d'estes.  
Les empremtes seran de material no lliscant, tant en sec com en mullat, de profunditat mínima 300 mm i no volaran sobre la contrapetja. L'extrem exterior de cada empremta se senyalitzarà amb bandes fotoluminiscents d'un color que contraste amb la superfície d'estes i de distinta textura.  
4 . Formació  
Les empreses operadores, estan obligades a informar i educar als conductors en les limitacions i necessitats especials de les persones amb mobilitat reduïda.  
Documentació de referència:  
1. Guia tècnica d'accessibilitat en l'edificació 2001.  
(2ª edició).  
Ministeri de Treball i Afers Socials i Ministeri de Foment.  
2. Norma UNE-26048  
3. Concepte europeu d'accessibilitat.  
Documents CEAPAT.  
4. Directiva 2001/85/CE, de 20 de novembre de 2001.  
5. Criteris CEAPAT, convenis interurbans, Comunitats autònomes - IMSERSO